Risavélmenni stikar um strætin – Nýtt Plakat úr Pacific Rim Eins og við höfum sagt frá áður hér á síðunni þá er von á nýjum vísindatrylli í sumar frá leikstjóranum Guillermo del Toro þar sem risavaxin vélmenni berjast við enn stærri skrímsli utan úr geimnum . Myndin heitir Pacific Rim og verður frumsýnd í júlí . Komið er út nýtt plakat fyrir myndina þar sem má sjá hetjuvélmennið Gypsy Danger stika um stræti stórborgar í leit að skrímslum til að drepa . Í Pacific Rim er mannkynið í útrýmingarhættu eftir að risastórar verur , sem ganga undir nafninu Kaiju , birtast úr undirdjúpunum , eftir að hafa komið til jarðar í gegnum hlið inn í aðra vídd . Þessi skrímsli sitja um stórborgir jarðar og rústa byggingum og vilja gereyða mannkyninu . Nokkur ríki snúast til varnar og ákveða að byggja í sameiningu risastór vélmenni sem kölluð eru Jaegers , sem stjórnað er af fólki sem hefur tengt heila sinn við vélmennin . Í fyrstu virðist sem áætlunin sé að ganga upp … en síðan fer allt á ógæfuhliðina . Eina von mannkyns er afdankaður flugmaður , leikinn af Charlie Hunnam , og nýliði , sem leikinn er af Rinko Kikuchi , en þeir þurfa að koma gömlum Jaeger í gang sem kallaður er Gypsy Danger . Nú veltur framtíð mannkyns á þeim tveimur . Sjáðu stikluna úr myndinni hér fyrir neðan : Pacific Rim kemur í bíó á Íslandi 17. júlí nk .